ܐܵܬܘܿܪܵܝܵܐ | Assyrian

ܣܲܓ݂ܲܠܬܵܐ ܓܵܘ ܚܕܵܐ ܡܲܕܪܲܫܬܵܐ ܕܫܘܼܠܛܵܢܵܐ ܓܵܘ ܣܸܕܪܵܐ ܕ 7 ܩܵܐ ܫܹܢ݇ܬܵܐ 2026

ܣܲܓ݂ܲܠܬܵܐ ܕܫܲܒ݂ܪܵܘܟ݂ܘܿܢ ܓܵܘ ܣܸܕܪܵܐ ܕ 7 ܝܼܠܹܗ ܚܲܕ ܣܲܗܡܵܐ ܐܵܢܲܢܩܵܝܵܐ ܕܚܙܘܼܩܝܵܐ ܕܝܘܼܠܦܵܢܲܝܗܝ. ܓܵܘ ܒ݂ܝܼܟܬܘܿܪܝܵܐ، ܫܲܒ݂ܪܵܘܟ݂ܘܿܢ ܐܝܼܬܠܹܗ ܗܲܩܘܼܬܵܐ ܕܦܵܐܹܫ ܡܣܘܼܓ݂ܸܠܵܐ ܓܵܘ ܡܲܕܪܲܫܬܵܐ ܕܫܘܼܠܛܵܢܵܐ ܓܵܘ ܫܒ݂ܵܒ݂ܘܼܬܵܐ ܪܫܝܼܡܬܵܐ ('ܡܲܕܪܲܫܬܵܐ ܡܲܗܲܠܵܝܬܵܐ'). ܡܲܕܪܲܫܬܵܘܟ݂ܘܿܢ ܡܲܗܲܠܵܝܬܵܐ ܦܝܼܫܬܵܐ ܝܠܵܗ̇ ܪܫܝܼܡܬܵܐ ܒܝܲܕ ܦܢܝܼܬܵܐ ܡܲܕܪܲܫܬܵܝܬܵܐ ܩܵܐ ܐܲܕܪܹܝܣܵܘܟ݂ܘܿܢ. ܐܲܚܬܘܿܢ ܐܵܦ ܡܵܨܝܼܬܘܿܢ ܕܛܵܠܒܝܼܬܘܿܢ ܕܣܲܓ݂ܸܠܝܼܬܘܿܢ ܠܹܗ ܫܲܒ݂ܪܵܘܟ݂ܘܿܢ ܓܵܘ ܚܕܵܐ ܡܲܕܪܲܫܬܵܐ ܕܠܵܐ ܝܠܵܗ̇ ܡܲܕܪܲܫܬܵܘܟ݂ܘܿܢ ܡܲܗܲܠܵܝܬܵܐ. ܡܲܕܪܲܫܬܵܐ ܓܵܪܲܓ ܕܣܲܓ݂ܸܠܵܐ ܠܹܗ ܫܲܒ݂ܪܵܘܟ݂ܘܿܢ ܐܸܢ ܐܝܼܬܠܵܗ̇ ܚܲܕ ܫܲܘܦܵܐ ܩܵܐܠܹܗ.

# ܕܵܐܟ݂ܝܼ ܣܲܓ݂ܸܠܸܢ ܠܹܗ ܫܲܒ݂ܪܝܼ ܓܵܘ ܣܸܕܪܵܐ ܕ 7 ܩܵܐ ܫܹܢ݇ܬܵܐ 2026؟

ܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܵܘܟ݂ܘܿܢ ܒܸܕ ܝܵܗܒ݂ܵܐ ܠܵܘܟ݂ܘܿܢ ܚܕܵܐ ܐܲܨܲܚܬܵܐ ܕܦ̮ܘܿܪܡ ܕܣܲܓ݂ܲܠܬܵܐ ܓܵܘ ܣܸܕܪܵܐ ܕ 7 ܘܐܲܚܬܘܿܢ ܒܸܕ ܣܵܢܩܝܼܬܘܿܢ ܕܡܵܠܝܼܬܘܿܢ ܠܵܗ̇ ܦ̮ܘܿܪܡ ܘܡܲܕܥܸܪܝܼܬܘܿܢ ܠܵܗ̇  **ܡ̣ܢ ܩܲܕ݇ܡ ܚܘܼܬܵܡܵܐ ܕܣܝܼܩܘܿܡܵܐ ܥܪܘܼܒ݂ܬܵܐ 9 ܐܝܼܵܪ 2025**. ܐܵܦ ܡܵܨܝܼܬܘܿܢ ܕܡܲܫܟ݂ܚܝܼܬܘܿܢ ܠܵܗ̇ ܦ̮ܘܿܪܡ ܥܲܠ ܫܲܘܦܲܢ ܐܹܠܸܟܬܪܘܿܢܵܝܵܐ:
 [vic.gov.au/moving-primary-secondary-school-information-parents-and-carers](http://www.vic.gov.au/moving-primary-secondary-school-information-parents-and-carers) .

ܡܵܨܝܼܬܘܿܢ ܕܣܵܕܪܝܼܬܘܿܢ ܗܲܠ 3 ܡܲܕܪܲܫܝܵܬܹܐ ܬܪܲܝܵܢܝܵܬܹܐ ܕܫܘܼܠܛܵܢܵܐ ܕܡܲܚܸܒܝܼܬܘܿܢ ܠܗܘܿܢ ܓܵܘ ܦ̮ܘܿܪܡ ܕܛܠܵܒܬܵܐ. ܐܸܢ ܡܲܚܘܼܒܹܐ ܝܬܘܿܢ ܕܣܲܓ݂ܸܠܝܼܬܘܿܢ ܠܹܗ ܫܲܒ݂ܪܵܘܟ݂ܘܿܢ ܓܵܘ ܚܕܵܐ ܡܲܕܪܲܫܬܵܐ ܩܵܬܘܿܠܝܼܩܵܝܬܵܐ ܐܵܘ ܚܕܵܐ ܡܲܕܪܲܫܬܵܐ ܫܪܝܼܬܵܐ، ܓܵܪܲܓ ܕܡܲܦܠܸܚܝܼܬܘܿܢ ܚܕܵܐ ܐܘܼܪܚܵܐ ܕܣܲܓ݂ܲܠܬܵܐ ܦܪܝܼܫܬܵܐ. ܡܵܨܝܼܬܘܿܢ ܕܡܲܫܟ݂ܚܝܼܬܘܿܢ ܒܘܼܫ ܙܵܘܕܵܐ ܡܵܘܕܥܵܢܘܼܬܵܐ ܥܲܠ ܫܲܘܦܲܝܗܝ ܐܹܠܸܟܬܪܘܿܢܵܝܵܐ:

* ܡܲܕܪܲܫܝܵܬܹܐ ܩܵܬܘܿܠܝܼܩܵܝܹܐ: [vcea.catholic.edu.au/choosing-a-catholic-school/](https://vcea.catholic.edu.au/choosing-a-catholic-school/)
* ܡܲܕܪܲܫܝܵܬܹܐ ܫܲܪܝܹܐ: [is.vic.edu.au/independent-schools/](https://is.vic.edu.au/independent-schools/)

# ܕܵܐܟ݂ܝܼ ܡܵܨܸܝܢ ܕܡܲܫܟ݂ܚܸܢ ܠܗܘܿܢ ܡܲܕܪܲܫܬܝܼ ܡܲܗܲܠܵܝܬܵܐ ܘܡܲܕܪܲܫܝܵܬܹܐ ܐ݇ܚܪܹܢܹܐ ܓܵܘ ܦܢܝܼܬܝܼ؟

ܡܵܨܝܼܬܘܿܢ ܕܡܲܫܟ݂ܚܝܼܬܘܿܢ ܠܵܗ̇ ܡܲܕܪܲܫܬܵܐ ܡܲܗܲܠܵܝܬܵܐ ܕܦܝܼܫܬܵܐ ܝܠܵܗܿ ܪܫܝܼܡܬܵܐ ܩܵܐ ܡܲܗܲܠܵܘܟ݂ܘܿܢ ܒܡܲܦܠܲܚܬܵܐ ܕܐܲܣܵܢܵܐ ܕܛܲܥܵܝܬܵܐ ܥܲܠ Find my School website:

1. ܡܲܥܒܸܪܘܼܢ [findmyschool.vic.gov.au](http://www.findmyschool.vic.gov.au) ܓܵܘ ܦܲܠܬܸܫܵܢܵܐ ܕܐܸܢܬܸܪܢܹܝܬ ܕܕܝܼܵܘܟ݂ܘܿܢ.
2. ܡܲܥܒܸܪܘܼܢ ܠܵܗ̇ ܐܲܕܪܹܝܣܵܘܟ݂ܘܿܢ ܗܵܫܵܝܬܵܐ ܬܚܘܼܬ ’Enter your address to get started‘.
3. ܓܲܒܹܝܡܘܼܢ 2026 ܬܚܘܿܬ ’Enrolment year‘ (ܫܹܢ݉ܬܵܐ ܕܣܲܓܲܠܬܵܐ).
4. ܓܲܒܹܝܡܘܼܢ ’Secondary‘ ܘ ’7‘ ܬܚܘܼܬ ’School type‘.

ܚܵܪܝܼܛܵܐ ܒܗ̇ܝܓܵܗܵܐ ܒܸܕ ܡܲܲܚܙܹܝܵܐ ܠܵܗ̇ ܡܲܕܪܲܫܬܵܐ ܪܫܝܼܡܬܵܐ ܩܵܐ ܡܲܗܲܠܵܘܟ݂ܘܿܢ. ܡܵܘܕܥܵܢܘܼܬܵܐ ܒܘܼܬ ܕܵܐܟ݂ܝܼ ܠܡܲܚܒܘܼܪܹܐ ܩܵܐ ܡܲܕܪܲܫܬܵܐ ܝܼܠܵܗ ܡܸܬܩܲܢܝܵܢܬܵܐ ܥܲܠ ܣܸܡܵܠܵܐ ܕܚܲܪܝܼܛܵܐ. ܐܸܢ ܨܵܠܝܼܬܘܿܢ ܠܐܸܠܬܸܚܬ، ܒܸܕ ܚܵܙܝܼܬܘܿܢ ܚܲܕ ܣܸܕܪܵܐ ܕܐܵܢܝܼ ܚܲܡܫܵܐ ܡܲܕܪܲܫܝܵܬܹܐ ܒܘܼܫ ܩܘܼܪܒܵܐ ܠܐܲܕܪܹܝܣܵܘܟ݂ܘܿܢ.

# ܡܵܨܸܝܢ ܕܛܵܠܒܸܢ ܕܣܲܓ݂ܸܠܸܢ ܠܹܗ ܫܲܒ݂ܪܝܼ ܓܵܘ ܚܕܵܐ ܡܲܕܪܲܫܬܵܐ ܬܪܲܝܵܢܝܼܬܵܐ ܕܫܘܼܠܛܵܢܵܐ ܕܠܵܐ ܝܠܵܗ̇ ܡܲܕܪܲܫܬܲܢ ܡܲܗܲܠܵܝܬܵܐ؟

ܗܹܐ، ܡܵܨܝܼܬܘܿܢ ܕܛܵܠܒܝܼܬܘܿܢ ܕܣܲܓ݂ܸܠܝܼܬܘܿܢ ܠܹܗ ܫܲܒ݂ܪܵܘܟ݂ܘܿܢ ܓܵܘ ܡܲܕܪܲܫܝܵܬܹܐ ܕܠܵܐ ܝܢܵܐ ܪܫܝܼܡܹܐ ܩܵܐ ܡܲܗܲܠܵܘܟ݂ܘܿܢ. ܡܲܕܪܲܫܬܵܐ ܓܵܪܲܓ ܕܣܲܓ݂ܸܠܵܐ ܠܹܗ ܫܲܒ݂ܪܵܘܟ݂ܘܿܢ ܐܸܢ ܐܝܼܬܠܵܗ̇ ܚܲܕ ܫܲܘܦܵܐ ܩܵܐܠܹܗ.

# ܕܵܐܟ݂ܝܼ ܡܲܕܪܲܫܝܵܬܹܐ ܟܹܐ ܝܵܗܒ݂ܝܼ ܩܲܕܡܵܝܘܼܬܵܐ ܩܵܐ ܛܠܵܒܝܵܬܹܐ ܕܣܲܓ݂ܲܠܬܵܐ؟

ܡܲܕܪܲܫܝܵܬܹܐ ܓܵܪܲܓ ܕܣܲܓ݂ܸܠܝܼܠܗܘܿܢ ܟܠܲܝܗܝ ܐܸܣܟܘܿܠܵܝܹܐ ܕܟܹܐ ܚܵܝܝܼ ܠܓܵܘܵܐ ܕܦܢܝܼܬܲܝܗܝ ܪܫܝܼܡܬܵܐ. ܡܲܕܪܲܫܝܵܬܹܐ ܐܵܦ ܓܵܪܲܓ ܕܩܵܒܠܝܼ ܕܣܲܓ݂ܠܸܝܼ ܐܸܣܟܘܿܠܵܝܹܐ ܕܟܹܐ ܚܵܝܝܼ ܠܒ݂ܲܕܲܪ ܕܦܢܝܼܬܲܝܗܝ ܪܫܝܼܡܬܵܐ ܐܸܢ ܐܝܼܬܠܗܘܿܢ ܫܲܘܦܵܢܹܐ ܩܵܐܠܲܝܗܝ.

ܐܸܢ ܚܕܵܐ ܡܲܕܪܲܫܬܵܐ ܠܹܐ ܡܵܨܝܵܐ ܕܣܲܓ݂ܸܠܵܐ ܠܗܘܿܢ ܟܠܲܝܗܝ ܐܸܣܟܘܿܠܵܝܹܐ ܕܟܹܐ ܚܵܝܝܼ ܠܒ݂ܲܕܲܪ ܕܦܢܝܼܬܲܝܗܝ ܪܫܝܼܡܬܵܐ، ܡܲܕܪܲܫܬܵܐ ܟܹܐ ܝܵܗܒ݂ܵܐ ܩܲܕܡܵܝܘܼܬܵܐ ܩܵܐ:

1. ܐܵܢܝܼ ܐܸܣܟܘܿܠܵܝܹܐ ܕܐܝܼܬ ܠܗܘܿܢ ܚܲܕ ܐܲܚܘܼܢܵܐ \ ܚܕܵܐ ܚܵܬܵܐ ܕܟܹܐ ܚܵܝܝܼ ܓܵܘ ܗ̇ܝ ܐܲܕܪܹܝܣ ܐܲܡܝܼܢܵܝܬܵܐ ܘܕܟܹܐ ܩܵܪܝܼ ܗܲܪ ܓܵܘ ܗ̇ܝ ܡܲܕܪܲܫܬܵܐ ܒܗ̇ܝ ܥܸܕܵܢܵܐ
2. ܒܗ̇ܝܓܵܗܵܐ ܟܠܲܝܗܝ ܐܵܢܝܼ ܐܸܣܟܘܿܠܵܝܹܐ ܐ݇ܚܪܹܢܹܐ ܠܦܘܼܬ ܩܘܼܪܒܵܝܘܼܬܵܐ ܕܒܲܝܬܲܝܗܝ ܠܡܲܕܪܲܫܬܵܐ.

ܐܸܣܟܘܿܠܵܝܹܐ ܕܟܹܐ ܚܵܝܝܼ ܠܒܲܕܲܪ ܡ̣ܢ ܦܢܝܼܬܵܐ ܪܫܝܼܡܬܵܐ ܐܵܦ ܡܵܨܝܼ ܕܦܵܝܫܝܼ ܣܘܼܓ݂ܸܠܹܐ ܩܵܐ ܣܵܒܵܒܹܐ ܕܪܸܚܸܡܬܵܢܘܼܬܵܐ ܒܐܲܝܟܲܢܵܝܘܵܬܹܐ (ܐܲܗܘܵܠܹܐ) ܠܒܲܪ ܡ̣ܢ ܥܝܵܕܵܝܹܐ.

# ܡܘܿܕܝܼ ܒܸܕ ܗܵܘܹܐ ܐܸܢ ܡܵܘܕܥܵܢܘܼܬܝܼ ܫܲܚܠܘܼܦܹܐ ܝܠܵܗ̇ ܡ̣ܢ ܒܵܬ݇ܪ ܕܡܘܼܩܪܸܒ݂ܘܿܗ̇ ܝܘܸܢ ܦ̮ܘܿܪܡ ܕܛܠܵܒܬܝܼ؟

ܡܲܚܒܸܪܘܼܢ ܩܵܐ ܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܵܘܟ݂ܘܿܢ ܐܲܝܟ݂ ܟܡܵܐ ܓ̰ܲܠܕܹܐ ܕܡܸܬܡܲܨܝܵܢܬܵܐ ܝܠܵܗ̇ ܘܐܵܢܝܼ ܒܸܕ ܚܲܕܸܬܝܼ ܝܼܠܵܗ̇ ܦ̮ܘܿܪܝܼܡܵܘܟ݂ܘܿܢ.

# ܐܸܢ ܡܲܕܪܲܫܬܵܐ ܬܪܲܝܵܢܝܼܬܵܐ ܕܒܘܼܫ ܟܹܐ ܒܵܥܸܝܢ ܕܫܲܒ݂ܪܝܼ ܩܵܪܹܐ ܓܵܘܘܿܗ̇ ܠܵܐ ܩܘܼܒܠܵܐ ܠܵܗ̇ ܛܠܵܒܬܝܼ، ܡܵܨܸܝܢ ܕܛܵܠܒܸܢ ܡܸܢܘܿܗ̇ ܕܥܵܒ݂ܕܵܐ ܚܕܵܐ ܬܢܵܝܬܵܐ ܕܓܲܫܲܩܬܵܐ ܥܲܠ ܛܠܵܒܬܝܼ؟

ܗܹܐ، ܡܵܨܝܼܬܘܿܢ ܕܛܵܠܒܝܼܬܘܿܢ ܡ̣ܢ ܡܲܕܪܲܫܬܵܐ ܬܪܲܝܵܢܝܼܬܵܐ ܕܒܘܼܫ ܟܹܐ ܒܵܥܝܼܬܘܿܢ ܕܫܲܒ݂ܪܵܘܟ݂ܘܿܢ ܩܵܪܹܐ ܓܵܘܘܿܗ̇ ܕܥܵܒ݂ܕܵܐ ܚܕܵܐ ܬܢܵܝܬܵܐ ܕܓܲܫܲܩܬܵܐ. ܡܵܨܝܼܬܘܿܢ ܕܡܲܦܠܸܚܝܼܬܘܿܢ ܠܵܗ̇ ܦ̮ܘܿܪܡ ܕܡܦܲܪܢܣܵܢܘܼܬܵܐ ܩܵܐ ܬܢܵܝܬܵܐ ܕܓܲܫܲܬܵܐ ܩܵܐ ܡܲܩܪܲܒ݂ܬܵܐ ܕܛܠܵܒܬܵܘܟ݂ܘܿܢ ܕܬܢܵܝܬܵܐ ܕܓܲܫܲܩܬܵܐ. ܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܵܘܟ݂ܘܿܢ ܒܸܕ ܝܵܗܒ݂ܵܐ ܠܵܘܟ݂ܢ ܚܕܵܐ ܐܲܨܲܚܬܵܐ ܕܐܲܝܵܐ ܦ̮ܘܿܪܡ ܐܲܝܢܝܼ ܕܒܸܚܒ݂ܵܫܵܐ ܝܠܵܗ̇ ܡܵܘܕܥܵܢܘܼܬܵܐ ܒܘܼܬ ܐܘܼܪܚܵܐ ܕܛܠܵܒܬܵܐ ܕܚܕܵܐ ܬܢܵܝܬܵܐ ܕܓܲܫܲܩܬܵܐ.

# ܐܲܝܟܵܐ ܡܵܨܸܝܢ ܕܡܲܫܟ݂ܚܸܢ ܒܘܼܫ ܙܵܘܕܵܐ ܡܵܘܕܥܵܢܘܼܬܵܐ ܒܘܼܬ ܐܘܼܪܚܵܐ ܕܣܲܓ݂ܲܠܬܵܐ ܓܵܘ ܣܸܕܪܵܐ ܕ 7؟

ܡܵܨܝܼܬܘܿܢ ܕܡܲܫܟ݂ܚܝܼܬܘܿܢ ܚܕܵܐ ܟܲܪܡܘܼܟ݂ܬܵܐ ܕܡܵܘܕܥܵܢܘܼܬܵܐ ܒܘܼܬ ܐܘܼܪܚܵܐ ܕܣܲܓ݂ܲܠܬܵܐ ܓܵܘ ܣܸܕܪܵܐ ܕ 7 ܥܲܠ ܐܸܢܬܸܪܢܹܝܬ: [vic.gov.au/moving-primary-secondary-school-information-parents-and-carers](https://www.vic.gov.au/moving-primary-secondary-school-information-parents-and-carers). ܐܵܦ ܡܵܨܝܼܬܘܿܢ ܕܛܵܠܒܝܼܬܘܿܢ ܚܕܵܐ ܐܲܨܲܚܬܵܐ ܕܟܲܪܡܘܼܟ݂ܬܵܐ ܕܡܵܘܕܥܵܢܘܼܬܵܐ ܡ̣ܢ ܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܵܘܟ݂ܘܿܢ.

ܐܸܢ ܣܢܝܼܩܹܐ ܝܬܘܿܢ ܠܗܲܝܲܪܬܵܐ ܒܬܲܪܓܲܡܬܵܐ ܕܟܲܪܡܘܼܟ݂ܬܵܐ ܕܡܵܘܕܥܵܢܘܼܬܵܐ، ܐܸܢ ܒܵܣܡܵܐ ܠܵܘܟ݂ܘܿܢ ܗܲܡܙܸܡܘܼܢ ܥܲܡ ܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܵܘܟ݂ܘܿܢ.

# ܩܵܐ ܡܵܢܝܼ ܡܲܚܒܸܪܸܢ ܠܸܛܠܵܒܵܐ ܗܲܝܲܪܬܵܐ؟

ܡܣܲܕܪܵܢܵܐ ܕܣܸܕܪܵܐ ܕ 6 ܐܵܘ ܡܣܲܕܪܵܢܵܐ ܕܡܫܲܢܝܵܢܘܼܬܵܐ ܐܵܘ ܡܕܲܒܪܵܢܵܐ ܕܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܵܘܟ݂ܘܿܢ ܡܵܨܝܼ ܕܗܲܝܸܪܝܼ ܠܵܘܟ݂ܘܿܢ ܐܸܢ ܐܝܼܬܠܵܘܟ݂ܘܿܢ ܐܲܝܢܝܼ ܒܘܼܩܵܪܹܐ ܕܗܵܘܝܼ ܒܘܼܬ ܐܘܼܪܚܵܐ ܕܣܲܓ݂ܲܠܬܵܐ ܓܵܘ ܣܸܕܪܵܐ ܕ 7.

## ܐܲܣܘܼܖܹܐ ܡܵܪܲܝ ܦܵܝܕܵܐ ܕܐܸܢܬܸܪܢܹܝܬ

Find my School (ܡܲܫܸܟ݂ܚ ܡܲܕܪܲܫܬܝܼ) - [findmyschool.vic.gov.au](http://www.findmyschool.vic.gov.au)

ܦܸܢܝܵܬܹܐ ܪܫܝܼܡܹܐ ܕܡܲܕܪܲܫܬܵܐ - [vic.gov.au/school-zones](http://www.vic.gov.au/school-zones)

ܣܲܓ݂ܲܠܬܵܐ ܓܵܘ ܡܲܕܪܲܫܬܵܐ - [vic.gov.au/how-choose-school-and-enrol](https://www.vic.gov.au/how-choose-school-and-enrol)

ܫܲܢܲܝܬܵܐ ܠܓܵܘ ܡܲܕܪܲܫܬܵܐ ܬܪܲܝܵܢܝܼܬܵܐ - [vic.gov.au/moving-primary-secondary-school-information-parents-and-carers](https://www.vic.gov.au/moving-primary-secondary-school-information-parents-and-carers)

Disability and inclusive education (ܝܘܼܠܦܵܢܵܐ ܚܒ݂ܝܼܫܵܝܵܐ ܘܕܡܥܵܘܟ݂ܘܼܬܵܐ) -
 [vic.gov.au/disability-and-inclusive-education](https://www.vic.gov.au/disability-and-inclusive-education)

## ܒܘܼܩܵܪܹܐ ܓܵܘܵܢܵܝܹܐ

ܐܝܼܡܲܝܠ: enquiries@education.vic.gov.au

ܬܹܠܝܼܦ̮ܘܿܢ: 663 338 1800

## ܣܘܼܪܓܵܕܵܐ ܥܸܕܵܢܵܝܵܐ ܩܵܐ 2025 - 2026

|  |  |
| --- | --- |
| ܣܝܼܩܘܿܡܹܐ ܕ 2025 | ܥܵܒ݂ܘܿܕܘܼܬܵܐ |
| ܡ̣ܢ ܩܲܕ݇ܡ ܚܘܼܬܵܡܵܐ ܕܚܲܡܫܵܒܫܲܒܵܐ 24 ܢܝܼܣܵܢ 2025 | ܡܲܕܪܲܫܝܵܬܹܐ ܫܲܪܘܵܝܹܐ ܒܸܕ ܡܙܲܘܸܕܝܼ ܟܲܪܡܘܼܟ݂ܝܵܬܹܐ ܕܡܵܘܕܥܵܢܘܼܬܵܐ ܕܣܲܓ݂ܲܠܬܵܐ ܡ̣ܢ ܣܸܕܪܵܐ ܕ 6 ܠܓܵܘ ܣܸܕܪܵܐ ܕ7 ܩܵܐ ܒܲܝܬܘܼܝܵܬܹܐ ܕܐܸܣܟܘܿܠܵܝܹܐ ܕܣܸܕܪܵܐ ܕ 6. ܐܲܝܵܐ ܟܲܪܡܘܼܟ݂ܬܵܐ ܒܸܚܒ݂ܵܫܵܐ ܝܠܵܗ̇ ܦ̮ܘܿܪܡ ܕܣܲܓ݂ܲܠܬܵܐ ܩܵܐ ܣܸܕܪܵܐ ܕ 7 ܩܵܐ ܫܹܢ݇ܬܵܐ 2026.  |
| ܡ̣ܢ ܩܲܕ݇ܡ ܚܘܼܬܵܡܵܐ ܕܥܪܘܼܒ݂ܬܵܐ 9 ܐܝܼܵܪ 2025 | ܐܲܒ݂ܵܗܹܐ ܘܝܵܨܘܿܦܹܐ (ܡܲܣܸܡܵܢܹܐ ܕܒܵܠܵܐ) ܡܲܩܪܸܒ݂ܝܼܠܵܗ̇ ܦ̮ܘܿܪܡ ܕܣܲܓ݂ܲܠܬܵܐ ܩܵܐ ܣܸܕܪܐ ܕ 7 ܩܵܐ ܫܹܢ݇ܬܵܐ 2026 ܩܵܐ ܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܲܝܗܝ.ܐܸܢ ܫܲܒ݂ܪܵܘܟ݂ܘܿܢ ܗܵܕܝܼܵܐ ܩܲܒܘܼܠܹܐ ܝܠܹܗ ܡܲܠܦܵܢܘܼܬܵܐ ܓܵܘ ܒܲܝܬܵܐ ܐܵܘ ܟܹܐ ܩܵܪܹܐ ܓܵܘ ܚܕܵܐ ܡܲܕܪܲܫܬܵܐ ܫܲܪܘܵܝܬܵܐ ܕܠܵܐ ܝܠܵܗ̇ ܕܫܘܼܠܛܵܢܵܐ، ܡܲܩܪܸܒ݂ܘܼܢ ܠܵܗ̇ ܛܠܵܒܬܵܘܟ݂ܘܿܢ ܚܲܕܪܹܫܵܐ ܩܵܐ ܡܲܕܪܲܫܬܵܐ ܬܪܲܝܵܢܝܼܬܵܐ ܕܫܘܼܠܛܵܢܵܐ ܕܐܲܚܬܘܿܢ ܒܘܼܫ ܒܸܒܥܵܝܘܿܗ̇ ܝܬܘܿܢ. |
| ܬܠܵܬܒܫܲܒܵܐ 1 ܬܲܡܘܼܙ 2025 | ܐܲܒ݂ܵܗܹܐ ܘܝܵܨܘܿܦܹܐ ܦܝܼܫܹܐ ܝܢܵܐ ܡܘܼܕܥܸܝܹܐ ܒܟܬܝܼܒ݂ܬܵܐ ܒܘܼܬ ܣܲܓ݂ܲܠܬܵܐ ܕܫܲܒ݂ܪܲܝܗܝ ܓܵܘ ܣܸܕܪܵܐ ܕ7 ܩܵܐ ܫܹܢ݇ܬܵܐ ܡܲܕܪܲܫܬܵܝܬܵܐ ܕ 2026.  |
| ܥܪܘܼܒ݂ܬܵܐ 25 ܬܲܡܘܼܙ 2025 | ܣܝܼܩܘܿܡܵܐ ܐ݇ܚܵܪܵܝܵܐ ܩܵܐ ܐܲܒ݂ܵܗܹܐ \ ܝܵܨܘܿܦܹܐ ܕܛܵܠܒܝܼ ܬܢܵܝܬܵܐ ܕܓܲܫܲܩܬܵܐ ܡ̣ܢ ܡܲܕܪܲܫܬܵܐ ܬܪܲܝܵܢܝܼܬܵܐ ܕܐܵܢܝܼ ܒܘܼܫ ܒܸܒܥܵܝܵܐ ܝܢܵܐ. |
| ܡ̣ܢ ܩܲܕ݇ܡ ܚܘܼܬܵܡܵܐ ܕܬܠܵܬܒܫܲܒܵܐ 5 ܐܵܒ 2025 | ܡܲܕܪܲܫܝܵܬܹܐ ܬܪܲܝܵܢܝܵܬܹܐ ܡܲܕܸܥܝܼ ܩܵܐ ܐܲܒ݂ܵܗܹܐ \ ܝܵܨܘܿܦܹܐ ܒܟܬܝܼܒ݂ܬܵܐ ܒܘܼܬ ܦܠܵܛܵܐ ܕܛܠܵܒܬܲܝܗܝ ܩܵܐ ܚܕܵܐ ܬܢܵܝܬܵܐ ܕܓܲܫܲܩܬܵܐ ܡ̣ܢ ܩܲܕ݇ܡ ܚܘܼܬܵܡܵܐ ܕܐܵܗܵܐ ܣܝܼܩܘܿܡܵܐ. |
| ܡ̣ܢ ܩܲܕ݇ܡ ܚܘܼܬܵܡܵܐ ܕܬܠܵܬܒܫܲܒܵܐ 12 ܐܵܒ 2025 | ܐܲܒ݂ܵܗܹܐ ܘܝܵܨܘܿܦܹܐ ܡܲܕܥܸܪܝܼܠܵܗ̇ ܘܲܪܲܩܬܵܐ ܕܡܩܲܒܠܵܢܘܼܬܵܐ ܕܣܲܓ݂ܲܠܬܵܐ ܓܵܘ ܣܸܕܪܵܐ ܕ7 ܩܵܐ ܡܲܕܪܲܫܬܵܐ ܫܲܪܘܵܝܬܵܐ ܕܫܲܒ݂ܪܲܝܗܝ. |
| ܬܠܵܬܒܫܲܒܵܐ 19 ܐܵܒ 2025 | ܣܝܼܩܘܿܡܵܐ ܐ݇ܚܵܪܵܝܵܐ ܩܵܐ ܐܲܒ݂ܵܗܹܐ ܘܝܵܨܘܿܦܹܐ ܕܡܲܩܪܸܒ݂ܝܼ ܛܠܵܒܬܵܐ ܩܵܐ ܬܢܵܝܬܵܐ ܕܓܲܫܲܩܬܐ ܩܵܐ ܡܕܲܒܪܵܢܵܐ ܦܢܝܼܬܵܝܵܐ ܐܸܢ ܐܵܢܝܼ ܠܵܐ ܝܢܵܐ ܗܘܸܝܹܐ ܡܲܢܬܝܵܢܹܐ ܒܛܠܵܒܬܲܝܗܝ ܕܬܢܵܝܬܵܐ ܕܓܲܫܲܩܬܵܐ ܩܵܐ ܡܲܕܪܲܫܬܵܐ ܬܪܲܝܵܢܝܼܬܵܐ ܕܐܵܢܝܼ ܒܘܼܫ ܒܸܒܥܵܝܵܐ ܝܢܵܐ. |
| ܥܪܘܼܒ݂ܬܵܐ 10 ܬܸܫܪܝܼܢ ܩܲܕܡܵܝܵܐ 2025 | ܦܸܢܝܵܬܹܐ ܡܲܕܸܥܝܼ ܩܵܐ ܐܲܒ݂ܵܗܹܐ ܘܝܵܨܘܿܦܹܐ ܒܘܼܬ ܦܠܵܛܵܐ ܕܛܠܵܒܬܲܝܗܝ ܩܵܐ ܚܕܵܐ ܬܢܵܝܬܵܐ ܕܓܲܫܲܩܬܵܐ ܡܘܼܩܪܸܒ݂ܬܵܐ ܩܵܐ ܡܕܲܒܪܵܢܵܐ ܦܢܝܼܬܵܝܵܐ. |
| ܬܠܵܬܒܫܲܒܵܐ 9 ܟܵܢܘܿܢ ܩܲܕܡܵܝܵܐ 2025 | ܡܲܕܪܲܫܝܵܬܹܐ ܬܪܲܝܵܢܹܐ ܡܲܩܪܘܼܒ݂ܹܐ ܚܲܕ ܝܵܘܡܵܐ ܕܡܗܲܕܝܵܢܘܼܬܵܐ ܩܵܐ ܐܸܣܟܘܿܠܵܝܹܐ ܕܣܸܕܪܵܐ ܕ 6. |